钦定古今图书集成/理学汇编/经籍典/第105卷 > 北魏关朗拟元洞极真经 > 《关朗自序》
## 钦定古今图书集成/理学汇编/经籍典/第105卷 > 北魏关朗拟元洞极真经 > 《关朗自序》

朗业儒蓄书积数世矣。自六代祖渊，会鼎国之乱，徙
家于汾河，所藏之书，散逸几尽。其秘而存者，惟《洞极
真经》而已。六世祖尝谓人曰：“《洞极真经》，圣人之书也。
吾后数世，当有贤者生。如得其用功，不下于稷契，倘
不时偶其颜渊之流乎”，是经之蕴，当可明也。朗幸生
其族，得闻遗言于祖父，敢不勉勉以发扬先祖之意
乎？因伏读累年，思以传次。然而性蒙识泥，不能洞达。
闻崆峒山有秫先生者，世之异人也，故往师焉。至之
几岁，孜孜焉未尝敢废弟子之礼。一日，斋戒盥沐，发
卷以请其蕴。先生乃掩卷而叹曰：“此天地之枢机，圣
贤之壸奥也，潜而不传也久矣，子孰从而得之？”朗具
以先祖之言告。先生因为朗著《翼》，以明其大端，作则
以指诸人事，于是洞极之义涣然可详。朗既得而归，
有顷，闻先生已飞升矣。“呜呼！圣人之言，将假先生而
示诸人耶？将不可使下民知之耶？不然，何先生之传
而不留矣？”朗以谓“天以先生而启之，而不可以先生
尽之。使尽之者，其非朗乎？”因以先生之《翼》则附于经，
又编其遗言为《洞极论》。凡十一篇。后作传以释其蕴。
为图以序其为。庶乎来者知洞极之道焉。时太和末
年正月上休日序。